# KIRKOLLISKOKOUSEDUSTAJIEN JA HIIPPAKUNTAVALTUUSTON JÄSENTEN VAALIT

Kirkolliskokousedustajien ja hiippakuntavaltuuston jäsenten vaalit 1.5.2020 alkavalle nelivuotiskaudelle toimitetaan tiistaina 11.2.2020. Kirkolliskokoukseen valitaan arkkihiippakunnasta kahdeksan maallikkoedustajaa ja neljä pappisedustajaa. Hiippakuntavaltuustoon valitaan 14 maallikkojäsentä ja seitsemän pappisjäsentä.

**Ehdokasasettelun päättyminen ja valitsijayhdistyksen perustamisasiakirjat**

Valitsijayhdistysten perustamisasiakirjat ehdokaslistoineen, ehdokkaiden kirjallisine suostumuksineen ja asiamiehen vakuutuksineen on toimitettava tuomiokapituliin **viimeistään perjantaina 15.11.2019 ennen klo 16**. Tuomiokapitulin käyntiosoite on Hämeenkatu 13, 4 krs. Turku, postiosoite Turun Tuomiokapituli, PL 60, 20501 Turku. Perustamisasiakirjat voidaan toimittaa myös sähköisesti osoitteella turku.tuomiokapituli@evl.fi. Tuomiokapituli on 15.11.2019 avoinna klo 9-16. Muina päivinä tuomiokapitulin aukiolo päättyy klo 15.00.

Vaaliasiakirjat ovat saatavissa osoitteesta <https://evl.fi/plus/paatoksenteko/kirkolliskokous/kirkolliskokousvaalit>. Asiakirjoja voi myös tilata tuomiokapitulista.

**Kuka voi asettua ehdokkaaksi?**

Vaalikelpoinen maallikkovaaleissa on hiippakuntaan kuuluvan seurakunnan maallikkojäsen, joka on vaalikelpoinen seurakunnan luottamustoimiin ja on suostunut ehdokkaaksi. Pappeja lukuun ottamatta myös seurakuntien palveluksessa olevat voivat olla ehdokkaina. Kirkkolain 23 luvun 2 §:n mukaan vaalikelpoinen seurakunnan luottamustoimiin on kristillisestä vakaumuksesta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuusiän on täytyttävä viimeistään vaalin toimituspäivänä.

Vaalikelpoinen pappisvaaleissa on hiippakuntaan kuuluva pappi. Määräaikaisesti pappisvirasta pidätetty pappi ei ole vaalikelpoinen.

Hiippakuntavaltuustoon ei kuitenkaan ole vaalikelpoinen tuomiokapitulin palveluksessa oleva henkilö tai virkansa perusteella tuomiokapitulin jäsenenä oleva henkilö. Tuomiokapitulin maallikkojäsen on vaalikelpoinen hiippakuntavaltuustoon.

**Oikeus asettaa ehdokkaita**

Oikeus asettaa ehdokkaita maallikkovaaleissa on valitsijayhdistyksellä, jonka vähintään kymmenen äänivaltaista maallikkoa on perustanut. Ehdokaslistassa saadaan nimetä enintään kolme kertaa niin monta ehdokasta kuin hiippakunnasta siinä vaalissa valitaan, eli kirkolliskokousvaalissa ehdokaslistalla voi olla enintään 24 ehdokasta ja hiippakuntavaltuustovaalissa enintään 42 ehdokasta.

Oikeus asettaa ehdokkaita pappisvaaleissa on valitsijayhdistyksellä, jonka vähintään kolme äänivaltaista pappia on perustanut. Ehdokaslistassa saadaan nimetä enintään kolme kertaa niin monta ehdokasta kuin hiippakunnasta siinä vaalissa valitaan, eli kirkolliskokousvaalissa ehdokaslistalla voi olla enintään 12 ehdokasta ja hiippakuntavaltuustovaalissa enintään 21 ehdokasta.

Kirkolliskokousvaalia ja hiippakuntavaltuuston vaalia varten tarvitaan erilliset valitsijayhdistykset, joiden jäsenet voivat kuitenkin olla samoja. Joku valitsijayhdistyksen jäsenistä on nimettävä asiamieheksi ja joku puolestaan tämän varamieheksi. Asiamies ja varamies eivät voi olla itse ehdokkaina. Muut valitsijayhdistyksen jäsenet voivat olla myös itse ehdokkaina.

**Äänioikeus**

Äänioikeutettuja maallikkovaaleissa ovat seurakuntayhtymään kuulumattomissa seurakunnissa kirkkovaltuustojen maallikkojäsenet ja seurakuntayhtymään kuuluvissa seurakunnissa seurakuntaneuvostojen maallikkojäsenet ja seurakunnasta valitut yhteisen kirkkovaltuuston maallikkojäsenet. Milloin sama henkilö on jäsenenä sekä seurakuntaneuvostossa että yhteisessä kirkkovaltuustossa, hän käyttää äänivaltaa vain yhteisen kirkkovaltuuston jäsenenä. Seurakuntaneuvostossa hänen sijastaan käyttää äänivaltaa varajäsen. (Yhteisen) kirkkovaltuuston tai seurakuntaneuvoston jäsenenä oleva pappi, riippumatta siitä mihin hiippakuntaan hän kuuluu, ei voi äänestää maallikkoedustajien vaaleissa, vaan ainoastaan oman hiippakuntansa pappisedustajien ja -jäsenten vaaleissa. Seurakunnan hallintoelimeen kutsutaan hänen tilalleen varajäsen, jonka on oltava maallikko.

Äänioikeutettuja pappisvaaleissa ovat hiippakunnan papit. Äänioikeusrajoituksia ei enää ole ja kaikki hiippakunnassa vaalipäivänä kirjoilla olevat papit saavat äänestää. Määräaikaisesti pappisvirasta pidätetyllä papilla ei kuitenkaan ole pappisvirkaan perustuvaa äänioikeutta.

**Vaalin toimittaminen**

Kirkolliskokouksen maallikkoedustajien ja hiippakuntavaltuuston maallikkojäsenten vaalit toimitetaan **tiistaina 11.2.2020.** Äänestäminen tapahtuu seurakunnan kirkkovaltuustossa tai seurakuntaneuvoston jäsenten ja seurakunnasta yhteiseen kirkkovaltuustoon valittujen jäsenten yhteisessä kokouksessa. Yhteisen kokouksen kutsuu koolle seurakunnan kirkkoherra. Kokouksen puheenjohtajana toimii seurakuntaneuvoston varapuheenjohtaja. Jos äänioikeutettu maallikko ei voi saapua seurakunnan vaalikokoukseen, hän saa lähettää taitetun äänestyslippunsa vaalin toimittajalle suljetussa kuoressa, jonka päälle hän on merkinnyt nimensä ja sen, että siinä on hänen äänestyslippunsa. Vaalikokouskutsussa on ilmoitettava ennakkoäänestysmahdollisuudesta ja sen käyttämisen tavasta. Kutsun mukana on toimitettava ennakkoäänestyksessä tarvittava aineisto.

Kirkolliskokouksen pappisedustajien ja hiippakuntavaltuuston pappisjäsenten vaalit toimitetaan **tiistaina 11.2.2020** rovastikunnan pappien kokouksessa, jonka kutsuu koolle lääninrovasti. Jos pappi ei pääse vaalikokoukseen, hän voi äänestää myös lähettämällä taitetun äänestyslippunsa nimellään ja äänestyslippu-merkinnällä varustetussa suljetussa kirjekuoressa vaalin toimittajalle. Myös näiden vaalien osalta vaalikokouskutsussa on ilmoitettava ennakkoäänestysmahdollisuudesta ja sen käyttämisen tavasta. Kutsun mukana on toimitettava ennakkoäänestyksessä tarvittava aineisto.

**Vaalilautakunta**

Tuomiokapituli on istunnossaan 18.9.2019 asettanut kirkolliskokousedustajien ja hiippakuntavaltuuston jäsenten vaalien toimittamista varten vaalilautakunnan, jonka puheenjohtajaksi on nimetty lakimiesasessori Matti Mäkinen, jäseniksi varatuomari Matti Vanto, diakoni Sini Peltola, kirkkoherra Katri Rinne ja kappalainen Johannes Alaranta. Varajäseniksi on nimetty toimitusjohtaja Jorma Rinne ja talouspäällikkö Henna Ahtinen, teologian tohtori Tapani Erämaja ja kappalainen Marika Huhtasalo. Vaalilautakunnan sihteerinä toimii hallintosihteeri Annariina Soini.

**Lisätietoja**

Lisätietoja antaa lakimiesasessori Matti Mäkinen, puh. 0400 774311, sähköposti matti.makinen@evl.fi. Kirkkohallitus kokoaa vaaleihin liittyviä asiakirjoja, säännöksiä ja ohjeita edellä mainittuun osoitteeseen: https://evl.fi/plus/paatoksenteko/kirkolliskokous/kirkolliskokousvaalit.

Turussa 18.9.2019

Merk. Matti Mäkinen

Matti Mäkinen
Lakimiesasessori